CELEX: 32017R1979
Language: et
Date: 2017-10-31 00:00:00
Title: Komisjoni määrus (EL) 2017/1979, 31. oktoober 2017, millega muudetakse Euroopa Parlamendi ja nõukogu määruse (EÜ) nr 854/2004 (millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks) II lisa seoses väljaspool klassifitseeritud tootmisalasid püütud okasnahksetega (EMPs kohaldatav tekst )

1.11.2017   
            
            
               ET
            
            
               Euroopa Liidu Teataja
            
            
               L 285/6
            
         KOMISJONI MÄÄRUS (EL) 2017/1979,
   31. oktoober 2017,
   millega muudetakse Euroopa Parlamendi ja nõukogu määruse (EÜ) nr 854/2004 (millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks) II lisa seoses väljaspool klassifitseeritud tootmisalasid püütud okasnahksetega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (1) eriti selle artikli 17 lõiget 1,
   ning arvestades järgmist:
   
               (1)
            
            
               Määrusega (EÜ) nr 854/2004 on kehtestatud erieeskirjad inimtoiduks ettenähtud loomsete saaduste ametlikuks kontrollimiseks.
            
         
               (2)
            
            
               Määruses (EÜ) nr 854/2004 on sätestatud, et liikmesriigid peavad tagama elusate kahepoolmeliste karploomade, elusate okasnahksete, elusate mantelloomade ja elusate meritigude tootmise ja turulelaskmise kontrollimise vastavalt kõnealuse õigusakti II lisale. Kõnealuse lisa II peatükis on sätestatud tootmisalade klassifitseerimise ja seire eeskirjad.
            
         
               (3)
            
            
               Määruse (EÜ) nr 854/2004 II lisas on tootmisalad klassifitseeritud vastavalt fekaalse saastumise tasemele. Filtreeriva toitumisviisiga loomadesse, nagu kahepoolmelistesse molluskitesse, võivad koguneda inimeste tervist ohustavad mikroorganismid. See on põhjuseks, miks tootmisalade klassifitseerimise aluseks on võetud teatavate fekaalse saastumisega seotud mikroorganismide olemasolu.
            
         
               (4)
            
            
               Okasnahksed ei ole üldjuhul filtreeriva toitumisviisiga loomad, seega on nende puhul fekaalse saastumisega seotud mikroorganismide ladestumise oht vähene. Lisaks ei ole esitatud epidemioloogilisi andmeid, mille põhjal võiks seostada määruse (EÜ) nr 854/2004 II lisa II peatükis sätestatud tootmisalade klassifitseerimise eeskirju ja okasnahksetest (kes ei kuulu filtreeriva toitumisviisiga loomade hulka) tulenevaid ohte rahvatervisele.
            
         
               (5)
            
            
               Seepärast tuleks okasnahksed määruse (EÜ) nr 854/2004 II lisa II peatükis sätestatud tootmisalade klassifitseerimise eeskirjadest välja arvata.
            
         
               (6)
            
            
               Määruse (EÜ) nr 854/2004 II lisa III peatükiga on kehtestatud mujal kui klassifitseeritud tootmisaladel püütud kammkarplaste ja elusate mittefiltreeriva toitumisviisiga meritigude suhtes kohaldatavad ametlikud kontrollid; sellesse peatükki tuleks lisada mittefiltreeriva toitumisviisiga okasnahksed.
            
         
               (7)
            
            
               Seepärast tuleks määruse (EÜ) nr 854/2004 II lisa III peatükki vastavalt muuta.
            
         
               (8)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 854/2004 II lisas asendatakse III peatükk järgmisega:
   
      „III PEATÜKK:   MUJAL KUI KLASSIFITSEERITUD TOOTMISALADEL PÜÜTUD KAMMKARPLASTE NING MITTEFILTREERIVA TOITUMISVIISIGA MERITIGUDE JA OKASNAHKSETE AMETLIKUD KONTROLLID
      Mujal kui klassifitseeritud tootmisaladel püütud kammkarplaste ning mittefiltreeriva toitumisviisiga meritigude ja okasnahksete ametlikud kontrollid tehakse kalaoksjonitel, väljastuskeskustes ja töötlemisettevõtetes.
      Selliste ametlike kontrollide käigus tuleb tõendada vastavust määruse (EÜ) nr 853/2004 III lisa VII jao V peatükis kehtestatud elusate kahepoolmeliste karploomade tervishoiunormidele ning vastavust nimetatud määruse III lisa VII jao IX peatüki muudele nõuetele.“
   
   Artikkel 2
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2019.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. oktoober 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 139, 30.4.2004, lk 206.